Enn á ný neyðist ÍAV til að fækka starfsfólki vegna verkefnaskorts og fyrirsjáanlegs áframhaldandi samdráttar í verklegum framkvæmdum á Íslandi á komandi vetri . Með uppsögnunum hjá ÍAV nú í september missa 40 starfsmenn störf sín auk þess sem samið hefur verið um skert starfshlutfall við nokkra starfsmenn . Um er að ræða sérlega vel hæft og öflugt starfsfólk með gríðarlega þekkingu og reynslu en við núverandi aðstæður á verktakamarkaði verður ekki hjá því komist að fækka starfsmönnum . Framboð nýrra verkefna er nánast ekkert og ekki er útlit fyrir breytingu á því á næstu mánuðum þó svo tækifærin séu vissulega til staðar . Allt frá árinu 2008 hefur verið mikill samdráttur í framkvæmdum á Íslandi og er samdrátturinn nú orðinn yfir 60% . Yfir 8000 manns sem unnu við verktakastarfsemi og mannvirkjagerð hafa misst vinnuna og orðið að leita í störf erlendis eða á atvinnuleysisbætur . Þar að auki hefur dregið úr starfshlutfalli fjölmargra annarra . Þrátt fyrir yfirlýsingar stjórnvalda um fjárfestingar og nýjar framkvæmdir sýna tölur Hagstofunnar að enn er að dragast saman í verktakastarfsemi og mannvirkjagerð . Fjöldi starfsmanna fyrirtækisins ræðst af þeim verkefnum sem félagið er að vinna að hverju sinni og stöðugt þarf að endurskoða starfsmannafjölda með tilliti til verkefna sem liggja fyrir . Stjórnendur og tæknimenn ÍAV hafa lagt í mikla vinnu við að reyna að afla félaginu nýrra verkefna . Þessi vinna heldur að sjálfsögðu áfram og er enn haldið í vonina um að nýrra verkefna verði aflað á næstu mánuðum þannig að hægt verði að draga uppsagnir til baka .